Predkladacia správa

 	Slovenská republika a Kanada pripravili na uzatvorenie dvojstrannú medzinárodnú zmluvu, ktorej cieľom je upraviť zárobkovú činnosť rodinných príslušníkov členov diplomatického personálu a administratívno-technického personálu, ktorí sú akreditovaní a zamestnaní na veľvyslanectvách a konzulátoch na území oboch štátov. 

	Cieľom dohody je umožniť rodinným príslušníkom členov diplomatického personálu a členov administratívneho a technického personálu, ktorí tvoria súčasť ich domácností, vykonávať zárobkovú činnosť na území druhého štátu.

Zárobkovú činnosť možno na základe tejto dohody vykonávať v ktorejkoľvek oblasti. Vyžaduje sa pritom splnenie požiadaviek na príslušnú kvalifikáciu v konkrétnom zamestnaní. Žiadosť o vydanie povolenia zamestnať sa môže ktorákoľvek strana dohody zamietnuť, ak bezpečnostné dôvody umožňujú zamestnanie na príslušnom mieste len občanom prijímajúceho štátu (vlastným štátnym občanom). U rodinných príslušníkov diplomatických pracovníkov sa nevyžaduje povolenie na zamestnanie, jediným oprávnením, ktoré sa vyžaduje je oznámenie protokolu Ministerstva zahraničných vecí (slovenská strana vyžaduje identifikačný preukaz vydávaný MZV SR/ strana kanadská vyžaduje diplomatickú nótu) U rodinných príslušníkov ostatných zamestnancov veľvyslanectva a  zamestnancov konzulárnych úradov sa vyžaduje oznámenie protokolu ministerstva zahraničných vecí ako aj povolenie na zamestnanie. Povolenie na zamestnanie zanikne dňom skončenia misie (vyslania, sprevádzania) zamestnanca.

Dohoda sa vzťahuje na rodinných príslušníkov diplomatických pracovníkov, ako aj členov administratívneho a technického personálu diplomatických misií. Ďalej sa dohoda vzťahuje aj na rodinných príslušníkov konzulárnych úradníkov a konzulárnych zamestnancov, ktorí pôsobia pri konzulárnych úradoch.

Rodinnými príslušníkmi sú: manželia a manželky; slobodné nezaopatrené deti do 19 rokov alebo do 25 rokov, ak navštevujú denné štúdium na vzdelávacej inštitúcii poskytujúcej vzdelávanie, ktoré nasleduje po absolvovaní stredoškolského štúdia, a slobodné nezaopatrené deti s fyzickým alebo mentálnym postihnutím.

Dohoda ďalej upravuje postup zamestnávania sa rodinných príslušníkov diplomatov, administratívneho a technického personálu diplomatických misií, konzulárnych úradníkov a konzulárnych zamestnancov, ktorí pôsobia pri konzulárnych úradoch. Misia vysielajúceho štátu predloží úradnú žiadosť na protokol ministerstva zahraničných vecí prijímajúceho štátu. Na základe overenia, že táto osoba patrí do kategórií určených v tejto dohode, a po splnení procesných náležitostí určených vnútroštátnymi právnymi normami prijímajúceho štátu, protokol tohto štátu bezodkladne oficiálne informuje diplomatickú misiu o povolení zamestnať sa.

Dohoda upravuje ďalej osobitne tri oblasti záležitostí vyplývajúcich zo zamestnania sa uvedených kategórií rodinných príslušníkov zamestnancov diplomatických a konzulárnych misií: imunitu voči občianskej a správnej jurisdikcii prijímajúceho štátu v súvislosti s výkonom zamestnania, imunitu voči trestnej jurisdikcii a otázky dane z príjmu a príspevky do fondu sociálneho zabezpečenia.

Vysielajúci štát má na základe tejto dohody povinnosť zrieknuť sa imunity rodinného príslušníka zamestnanca misie voči občianskej a správnej jurisdikcii prijímajúceho štátu, avšak len v tom prípade, ak ide o záležitosť týkajúcu sa jeho zamestnania v prijímajúcom štáte.

V prípade, že rodinný príslušník, ktorý požíva imunitu voči trestnej jurisdikcii v súlade s Viedenským dohovorom o diplomatických stykoch alebo s Viedenským dohovorom o konzulárnych stykoch, je obvinený z trestného činu spáchaného v súvislosti s jeho zamestnaním, má vysielajúci štát podľa dohody povinnosť venovať náležitú pozornosť písomnej žiadosti prijímajúceho štátu o zrieknutie sa takejto imunity.

Rodinní príslušníci budú podľa dohody platiť daň z príjmu a odvody do fondu sociálneho zabezpečenia, ktoré prijímajúci štát určuje z dôvodu zárobkovej činnosti.
 
	Dohoda sa uzatvára formou výmeny diplomatických nót Ministerstva zahraničných vecí Slovenskej republiky a Ministerstva zahraničných vecí a medzinárodného obchodu Kanady. V rámci vnútroštátneho posudzovania dohody sa predkladá vláde Slovenskej republiky na schválenie text odpovednej nóty Ministerstva zahraničných vecí Slovenskej republiky. Podobné medzinárodné zmluvy formou výmeny nót uzatvorila Slovenská republika aj so Spojenými štátmi americkými  (č. 178/1995 Z. z.), s Holandským kráľovstvom (č. 286/1997 Z. z.), so Spojeným kráľovstvom Veľkej Británie a Severného Írska (287/1997 Z. z.) a s Tureckou republikou (č. 259/2002 Z. z.).

Jednotlivé ustanovenia tejto dohody sú v súlade s normami medzinárodného práva a tiež v súlade s právnymi predpismi Slovenskej republiky. Na platnosť zmluvy sa nevyžaduje súhlas NR SR podľa článku 7 ods. 4 Ústavy SR. Zmluva má charakter vládnej zmluvy, keďže svojim významom presahuje rámec pôsobnosti jedného ústredného orgánu štátnej správy. Zmluva nebude mať priamy dopad na štátny rozpočet Slovenskej republiky.